stanford-oval/wikipedia huggingface dataset:
Helluntaiherätys Suomessa
Kirkkokunnat > Helluntaikansa

Helluntaikirkon muodostuminen on aiheuttanut Suomen Helluntaiherätyksen sisällä pitkäaikaista kiistaa ja jakaantumista. Uuden uskonnollisen yhdyskunnan syntymisen johdosta Suomen Helluntaiherätys muodostuu tätä nykyä kolmesta eri seurakuntasuuntauksesta, joiden raja kulkee seurakuntatasolla. Suuntaukset ovat ”helluntaikirkkolaisuus”, ”helluntaikansalaisuus” ja ”Suomen Helluntaiherätyksen helluntaiseurakunnat”. Kovimmat ristiriidat ja jakaantumiset ovat muodostuneet kirkollisesti järjestäytyneen Helluntaikirkon ja vanhoillisempaa helluntailaisuutta edustavan Helluntaikansan välillä.
Helluntaikansan ja Suomen Helluntaiherätyksen helluntaiseurakunnat järjestäytyvät ja toimivat itsenäisinä ja tasavertaisina paikallisseurakuntina helluntailiikkeessä. Helluntaikirkon seurakunnat järjestäytyvät sille määritetyn yhdyskuntamallin- ja järjestyksen mukaisesti omana yhteisönä Suomen Helluntaiherätyksessä. Vaikka Kirkon tutkimuskeskuksen julkaisussa Muutosten keskellä - Suomen evankelis-luterilainen kirkko vuosina 2000–2003 todetaan Helluntaikirkon olevan uudelleenorganisoitunut helluntaiherätys, ei tätä näkemystä ole hyväksytty Helluntaikansan eikä Suomen Helluntaiherätyksen helluntaiseurakuntien keskuudessa. Näin ollen Helluntaikirkosta ei ole muodostunut toiminnallisesti, rakenteellisesti eikä hallinnollisesti synonyymiä Suomen Helluntaiherätykselle. Suomen Helluntaiherätys jatkaa toimintaansa edelleen protestanttisena historialtaan yhtenäisenä liikkeenä Suomessa, johon kuuluvat kaikki kolme edellä mainittua seurakuntasuuntausta toistaiseksi.
Toiminta > HYRY-yhteisöt

Suomalaisen helluntaiherätyksen sisällä toimivat HYRY-yhteisöt ovat koko herätyksen yhteisiksi toimijoiksi hyväksyttyjä rekisteröityjä yhteisöjä. HYRY-yhteisöiksi hyväksyttyjä yhteisöjä ovat Aikamedia, Avainmedia, Elämä ja Valo, Evankelistakoti, Fida International, Finlands svenska pingstmission, Helluntaiseurakuntien musiikki, Helluntaiseurakuntien työntekijät HELP, Hyvä Sanoma, Iso Kirja ja Kristillinen alkoholisti- ja narkomaanityö.
Toiminta > Lähetystyö

Suomalaiset helluntailaiset ovat aktiivisia lähetystyössä. Lähetystyön keskusjärjestönä toimii Fida International. Fida on lähettimäärältään Suomen suurin lähetys- ja kehitysyhteistyöjärjestö. Se on myös Euroopan suurin helluntaiherätykseen pohjautuva lähetysjärjestö.
Jäsenet

Helluntaiseurakuntien jäsenmäärä toiminta-alueittain jaettuna Suomessa (2024)
Uusimaa (23.2%)
Pohjanmaa (21.3%)
Pirkanmaa (9.9%)
Keski-Suomi (9.4%)
Savo (8.0%)
Häme (7.2%)
Varsinais-Suomi (6.1%)
Satakunta (4.3%)
Kaakkois-Suomi (4.2%)
Pohjois-Karjala (2.6%)
Lappi (2.3%)
Kainuu (1.5%)
Vuonna 1950 Suomen helluntaiherätykseen kuului 15 300 jäsentä ja jäsenmäärä kasvoi 29 600 jäseneen 1970-luvun alkuun mennessä. Vuonna 1985 seurakuntia oli yhteensä 191 ja jäseniä 42 500. Seurakuntien määrä on kasvanut Suomessa jatkuvasti. Vuonna 2020 suomen- ja ruotsinkielisiä helluntaiseurakuntia oli kaikkiaan 265 ja jäseniä 44 371.
Helluntaiherätyksen jäsenten joukosta noussut myös eräitä julkisuuden henkilöitä, kuten Mika Poutala, Toimi Kankaanniemi, Sari Essayah, Keijo Leppänen, Mika Niikko sekä McLaren-formulatallin lääkärinä toiminut Aki Hintsa ja hänen tyttärensä, vuoden 2013 Miss Suomi Lotta Hintsa. Julkisuuteen on liikkeen saarnaajista ja julistajista noussut varsinkin Niilo Yli-Vainio (1920–1981).
Jäsenet > Seurakunnat

Suomen suurimpia helluntaiseurakuntia ovat:
| Seurakunta | Perustettu | Kaupunki | Maakunta | Jäsenet (n> ) | Johtaja | Lähde |
| --- | --- | --- | --- | --- | --- | --- |
| Helsingin Saalem-seurakunta | 1928 | Helsinki | Uusimaa | 3 381 (2012) | Stefan Sigfrids |  |
| Tampereen helluntaiseurakunta | 1921 | Tampere | Pirkanmaa | n. 2 200 (2007) | Petteri Arasalo |  |
| Jyväskylän helluntaiseurakunta | 1926 | Jyväskylä | Keski-Suomi | 2 040 (2019) | Esa Hyvönen |  |
| Turun helluntaiseurakunta | 1921 | Turku | Varsinais-Suomi | n. 1 600 (2012) | Pekka Havupalo |  |
| Seinäjoen helluntaiseurakunta | 1935 | Seinäjoki | Etelä-Pohjanmaa | 1 425 (2015) | Markku Tuppurainen |  |
| Oulun helluntaiseurakunta | 1931 | Oulu | Pohjois-Pohjanmaa | n. 1 250 (2009) | Kauko Uusila |  |
| Lahden helluntaiseurakunta | 1926 | Lahti | Päijät-Häme | 1 140 (2011) | Waltteri Haapala |  |
| Kuopion helluntaiseurakunta | 1927 | Kuopio | Pohjois-Savo | n. 1 100 (2007) | Petri Melander |  |
Suurimpia ruotsinkielisiä tai suomenruotsalaisia helluntaiseurakuntia ovat:
| Seurakunta | Perustettu | Kaupunki | Maakunta | Johtaja |
| --- | --- | --- | --- | --- |
| Helsingin Filadelfia-seurakunta | 1920 | Helsinki | Uusimaa | Johan Forsbäck ja Lotta Forsbäck |
| Vaasan Sion-seurakunta | 1926 | Vaasa | Pohjanmaa | vt. Benjamin Streng |
| Pietarsaaren Elim-seurakunta | 1923 | Pietarsaari | Pohjanmaa | Patrik Abrams |
| Närpiön Filadelfia-seurakunta | 1927 | Närpiö | Pohjanmaa | Karl Bergmanson |
| Betesda Church | 1932 | Raasepori | Uusimaa | Fredrik Martin |
| Sipoon Betania-seurakunta | 1921 | Sipoo | Uusimaa | Gabriel Grönroos |
Media > Radio

Helluntaiseurakunnilla on vuosittain Yleisradion radiokanavilla yhdestä kahteen jumalanpalvelusta ja noin 10 aamu- tai iltahartautta. Yleisradion hartausohjelmien valvontaelin jakaa kyseisten ohjelmien lähetykset kristillisten kirkkokuntien kesken. Vapaiden kirkkokuntien radio- ja televisiotoimikunta jakaa edelleen ns. vapaitten suuntien osuuden. Avainmedia, pääkaupunkiseudun helluntaiseurakunnat sekä Seinäjoen helluntaiseurakunta tuottavat ohjelmia myös Radio Deille.
Suomalaisen helluntaiherätyksen omaa radiotyötä on tehty vuodesta 1955 lähtien. Toiminnan aloitti IBRA-radio, joka rakensi toimisto- ja studiotilat Hattulaan vuonna 1982. IBRA-radio lähetti suomenkielisiä lähetyksiä vuoteen 1985 saakka, kunnes viestintäpolitiikan muuttumisen ja paikallisradioiden synnyn myötä suomenkieliset ohjelmat lopettiin 1986. 1980-luvun puolivälistä painopiste siirtyi venäjänkielisten ohjelmien toimittamiseen. Vuonna 1986 radion nimi muuttui Hyvän Sanoman radioksi (HSR).
Media > Televisio

Helluntaiseurakunnilla on vuosittain yksi jumalanpalvelus Yleisradion hartausohjelmistossa. Helluntaiseurakuntien omaa ohjelmasisältöä lähetetään muun muassa Avainmedian UskoTV-nettitelevisiossa sekä TV7-kanavalla. UskoTV:llä esitetään muun muassa raamatunopetus-, keskustelu-, musiikki- ja ajankohtaisohjelmia. Lisäksi kanavalla lähetetään viikoittain suoria lähetyksiä seurakuntien jumalanpalveluksista ja erilaisista tapahtumista. Helluntaiseurakuntien televisio-ohjelmia tuotetaan yhdessä Avainmedian kanssa.
Helluntaiseurakuntien televisiotoiminta alkoi vuonna 1983 kun Helsingin Saalem-seurakunta aloitti säännölliset lähetykset kaapelitelevisiossa. HSR:n toiminta laajentui television puolelle vuonna 1985. HSR liittyi osakkaaksi pohjoismaiseen TV-Interiin ja edelleen vuonna 1986 Euroopan helluntaiseurakuntien yhteiseen Alfa & Omega -televisioyhtiöön. Vuonna 2004 HSR-TV ja Avainsanomat yhdistyivät Avainmediaksi.
Kulttuuri > Musiikki

Helluntailaisille yhteisöille on ollut luonteenomaista karismaattisuus, kokoontumisten vapaamuotoisuus ja pyrkimys helppotajuisuuteen. Musiikki on perinteisesti ollut laulettua ja ymmärretty evankeliumin julistusvälineeksi. Aluksi helluntaiherätyksen kokouksissa käytettiin muiden kristillisten yhteisöjen laulukirjoja. Ensimmäinen helluntailaisten laulukirja oli vuonna 1911 julkaistu Maran ata – Herra tulee, jonka yhdeksän laulua oli valikoitu Norjan helluntailaisten laulukirjasta. Helluntaiherätyksen omaksi laulukokoelmaksi muodostui vuonna 1927 ilmestynyt Herramme tulee.
Helluntaiherätyksen musiikkitoiminta laajeni ja monipuolistui Suomessa toisen maailmansodan jälkeisinä vuosikymmeninä. Tyypillisenä ilmiönä tulivat mukaan kitarakuorot. Helluntaiherätyksen piirissä ovat olleet esillä myös lukuisat viihdemusiikin alalla ansioituneet laulajat. 2000-luvulla myös taidemusiikin asema ja merkitys on noussut seurakuntatyössä.
Kulttuuri > Tapahtumat

Helluntaiherätyksellä on Juhannuskonferenssi-nimiset kesäjuhlat juhannuksena Keuruun Ison Kirjan alueella. Iso Kirja on Suomen helluntaiherätyksen raamattukoulu ja kristillinen kansanopisto. Opistolla voi suorittaa sekä lyhyitä kursseja että pitempiä useamman vuoden opintokokonaisuuksia.
Helluntaikansa ry:llä on vuosittain kesäkonferenssi Mertiörannassa Jämijärvellä.
Suomen helluntaiseurakunnat kartalla.
Jyväskylän helluntaikirkko Hippoksella syyskuussa 2019.
Resurrection (Anastacian albumi)

| Resurrection Anastacia |
| --- | --- | --- |

Studioalbumin tiedot
 Julkaistu: 2. toukokuuta 2014
 Formaatti: CD, digitaalinen
 Tyylilaji: pop, pop rock
 Kesto: 36.30
 Levy-yhtiö: Sanctuary, BMG
Listasijoitukset
  Suomen virallinen lista: 38.
Anastacian muut studioalbumit
| It’s a Man’s World 2012 | Resurrection 2014 | Ultimate Collection 2015 |
Singlet albumilta Resurrection
 ”Stupid Little Things” Julkaistu: 4. huhtikuuta 2014  ”Staring at the Sun” Julkaistu: 25. elokuuta 2014  ”Lifeline” Julkaistu: 5. syyskuuta 2014
Resurrection on yhdysvaltalaisen laulaja-lauluntekijä Anastacian kuudes studioalbumi, joka julkaistiin 2. toukokuuta 2014. Albumi menestyi kohtalaisen hyvin Euroopassa, jossa se pääse albumilistoilla viiden parhaan joukkoon Italiassa, Saksassa ja Sveitsissä. Alankomaissa ja Isossa-Britanniassa se ylsi kymmenen parhaan joukkoon. Suomessa albumi nousi vain yhdeksi viikoksi Suomen viralliselle albumilistalle, 38. sijalle.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Tuottaja(t) | Kesto |  |  |  |  |  |
| 1. | Staring at the Sun | Louis Biancaniello, Marley Munroe, Sam Watters | Watters, Biancaniello | 3.43 |  |  |  |  |  |
| 2. | Lifeline | Phil Bentley, Jamie Hartman, Shelly Peiken | Hartman | 4.02 |  |  |  |  |  |
| 3. | Stupid Little Things | L. Biancaniello, Michael Biancaniello, Courtney Harrell, Anastacia Newkirk, Watters | L. Biancaniello, M. Biancaniello, Watters | 3.55 |  |  |  |  |  |
| 4. | I Don't Want To Be the One | L. Biancaniello, Munroe, Watters | Watters, Biancaniello | 3.59 |  |  |  |  |  |
| 5. | Evolution | Steve Diamond, John Fields, Newkirk | Fields | 3.23 |  |  |  |  |  |
| 6. | Pendulum | Hartman, Newkirk | Hartman | 3.30 |  |  |  |  |  |
| 7. | Stay | Hartman, Charlie Midnight, Newkirk | Hartman | 3.26 |  |  |  |  |  |
| 8. | Dark White Girl | Diamond, Fields, Newkirk |  | 3.23 |  |  |  |  |  |
| 9. | Apology | Diamond, Fields, Newkirk | Fields | 3.32 |  |  |  |  |  |
| 10. | Broken Wings | Fields, Hartman, Newkirk | Hartman | 3.37 |  |  |  |  |  |
|  |  |  |  | 36.30 |  |  |  |  |  |
Kappaleet > Deluxe  version bonuskappaleet

Other Side of Crazy – 3.49
Oncoming Train – 3.08
Resurrection – 3.51
Left Outside Alone, Part 2 – 3.53
Kappaleet > iTunesin bonuskappale

Underdog – 2.57
Arvostelut

Click Music:
Renowned for Sound:
Joonas Rask

| Joonas Rask |
| --- | --- |
 Rask nuorten MM-kisoissa 2010.
Henkilötiedot
Syntynyt: 24. maaliskuuta 1990 (ikä 34) Savonlinna, Suomi
Kansalaisuus:   Suomi
Jääkiekkoilija
Lempinimi:  Rasse
Pelipaikka:  oikea laitahyökkääjä
Maila:  oikea
Pituus:  179 cm
Paino:  87 kg
Seura
Seura:  HIFK
Sarja:  SM-liiga
Pelinumero:  88
Pelaajaura
Pääsarjaura:  2008–
Aik. seurat:  Ilves (SML) Jokerit (SML) Milwaukee Admirals (AHL) Nashville Predators (NHL) Örebro HK (SHL) Luleå HF (SHL)
NHL-varaus:  198. varaus, 2010 Nashville Predators
Joonas Aleksi Rask (s. 24. maaliskuuta 1990 Savonlinna) on suomalainen jääkiekkoilija, joka pelaa SM-liigajoukkue Helsingin IFK:ssa. Hän on pelipaikaltaan oikea laitahyökkääjä, mutta Rask osaa pelata myös keskellä. Hän on pelannut aiemmin myös kaksi NHL-ottelua Nashville Predatorsissa kaudella 2012–2013. Elite Prospects -sivuston Matias Strozykin mukaan Rask on älykäs hyökkääjä, joka on hyvä luistelemaan ja käyttökelpoinen sekä yli- että alivoimalla. Hän ei ole kuitenkaan kovin fyysinen pelaaja. Rask laukoo oikealta.
Ura > Seuraura > Juniorivuodet ja ensimmäiset SM-liigakaudet Ilveksessä

Rask on Savonlinnan Pallokerhon kasvatti. Hän voitti kaudella 2005–2006 koko C-nuorten I-divisioonan karsintojen piste- ja maalipörssin tehoilla 18+12=30 sekä C-nuorten I-divisioonan piste-, maali- ja syöttöpörssin tehoilla 23+19=42. Kaudeksi 2006–2017 16-vuotias Rask siirtyi Tampereen Ilveksen B-nuoriin. Kauden 2007–2008 hän vietti suurimmaksi osaksi seuran A-nuorissa, mutta Rask pelasi osan kaudestaan myös B-nuorissa. Huhtikuussa NHL:n kykyjenetsintätoimisto Central Scouting listasi hänet eurooppalaiskenttäpelaajien rankingissa sijalle 20. NHL:n varaustilaisuuteen 2008, mutta Raskia ei lopulta varattu koko varaustilaisuudessa.
Huhtikuussa 2008 Rask teki Ilveksen kanssa 2+1-vuotisen SM-liigasopimuksen. Hän teki liigadebyyttinsä runkosarjan kolmannella kierroksella 18. syyskuuta 2008 KalPaa vastaan. Liigauransa avausmaalin Rask teki 24. tammikuuta 2009 vieraissa Helsingin IFK:ta vastaan. Hän pelasi tulokaskautensa 2008–2009 aikana kaikkiaan 24 runkosarjaottelua tehden yhden maalin ja kolme playoff-ottelua tehden yhden syöttöpisteen. Raskilla oli pudotuspelien ensimmäisellä kierroksella Ilveksen paras teholukema (+2). Hän pelasi kauden aikana miesten pelejä myös yhteensä yhdeksän Mestis-ottelua lainalla Lempäälän Kisassa sekä alle 20-vuotiaiden maajoukkueessa tehopistein 1+8=9. Suurimman osan runkosarjastaan hän pelasi Ilveksen A-nuorissa.
Kaudella 2009–2010 Rask murtautui SM-liigatasolle. Hän teki 43 runkosarjaottelussa tehot 10+9=19 ja viidessä liigakarsintaottelussa kolme maalia. Rask oli liigakarsinnoissa Ilveksen paras maalintekijä Markus Seikolan ja Ryan Glennin kanssa. Hän oli myös runsaan kuukauden sivussa murrettuaan kätensä alle 20-vuotiaiden maajoukkueessa pelatussa Mestis-ottelussa marraskuussa 2009. Rask vahvisti kevätkaudella myös Ilveksen A-nuoria, jossa hän voitti kauden päätteeksi SM-pronssia. Joulukuussa 2009 Rask solmi Ilveksen kanssa kaksivuotisen jatkosopimuksen kevääseen 2012 saakka.
Ura > Seuraura > NHL-varaus ja tulokassopimus Nashville Predatorsiin

Nashville Predators varasi Raskin seitsemännellä kierroksella 198. pelaajana NHL:n varaustilaisuudessa 2010. Kaudella 2010–2011 hän nosti jälleen tasoaan edellisestä kaudesta. Rask oli Ilveksen ainoa kauden kaikki 60 runkosarjaottelua pelannut pelaaja ja hän teki niissä tehot 14+13=27. Rask oli joukkueen toiseksi paras maalintekijä Jesse Niinimäen jälkeen. Hän jakoi myös Ilveksen sisäisen tehotilaston voiton Jyrki Jokipakan kanssa lukemalla +5. Kauden 2011–2012 kynnyksellä, syyskuussa 2011 Rask joutui sivuun käden veneluun murtuman vuoksi marraskuun maaottelutaukoon saakka. Hän pelasi kauden aikana lopulta 32 runkosarjaottelua tehden 18 tehopistettä.
Maaliskuussa 2012 Rask teki kaksivuotisen NHL-tulokassopimuksen Nashville Predatorsin kanssa. Huhtikuussa hänen uutisoitiin pelaavan kausi 2012–2013 lainalla Jokereiden SM-liigajoukkueessa. Raskin kausi osoittautui kuitenkin pettymykseksi ja hänen oli vaikea löytää rooliaan. Hän teki runkosarjassa vain kymmenen tehopistettä. Jokereiden kauden päätyttyä, huhtikuussa 2013 Rask siirtyi AHL-joukkue Milwaukee Admiralsin vahvuuteen. Hän onnistui tekemään heti AHL-debyytissään 19. huhtikuuta 2013 Charlotte Checkersia vastaan tehot 1+1=2. Tämän jälkeen Rask nostettiin Predatorsin NHL-joukkueeseen, jossa hän debytoi runkosarjan toiseksi viimeisellä kierroksella 25. huhtikuuta 2013 vieraissa Detroit Red Wingsia vastaan. Rask sai ottelussa jääaikaa 6.36 minuuttia ja hän keräsi teholukeman –2 Predatorsin hävittyä ottelun lukemin 5–2. Runkosarjan päätöskierroksella 27. huhtikuuta 2013 Columbus Blue Jacketsia vastaan Rask onnistui tekemään NHL-uransa ensimmäisen tehopisteen oltuaan kakkossyöttäjänä Shea Weberin tekemään maaliin. NHL:n runkosarjan päätyttyä hän pelasi vielä yhden AHL:n pudotuspeliottelun.
Kauden 2013–2014 Rask pelasi kokonaan farmijoukkue Admiralsissa, jossa varsinainen tulokaskausi toi 58 runkosarjaottelussa tehot 4+10=14.
Ura > Seuraura > Paluu Suomeen ja siirtyminen HIFK:hon

Kaudeksi 2014–2015 Rask palasi SM-liigaan ja siirtyi 1+1-vuotisella sopimuksella Helsingin IFK:hon. Hänen kautensa alkoi vaisusti, sillä Rask ei onnistunut tekemään syyskuussa ainuttakaan tehopistettä. Lopulta hän teki runkosarjassa 29 tehopistettä. Pudotuspeleissä Rask jakoi neljällä osumallaan HIFK:n sisäisen maalipörssin voiton Tomáš Záborskýn kanssa. Kaudella 2015–2016 hän kärsi runkosarjassa loukkaantumisista ja teki 43 ottelussa 22 tehopistettä. Pudotuspeleissä Rask nousi kuitenkin uudelle tasolle. Hän jakoi tehoilla 4+13=17 koko SM-liigan syöttöpörssin voiton ketjukaverinsa Teemu Ramstedtin kanssa ja sijoittui pistepörssissä toiseksi hänen jälkeensä. Ensimmäisessä finaaliottelussa 15. huhtikuuta 2016 Tapparaa vastaan Rask teki HIFK:n 4–0-voittoon päättyneen ottelun voittomaaliksi jääneen avausosuman. Ari Vallin valitsi hänet ottelun Alumnien tähtien ykköstähdeksi. Raskin ja HIFK:n kausi päättyi lopulta kuitenkin SM-hopeaan, kun Tappara voitti ottelusarjan voitoin 4–2. Toukokuussa 2016 Rask teki HIFK:n kanssa vuoden mittaisen jatkosopimuksen.
Rask pelasi kaudella 2016–2017 runkosarjassa loukkaantumisten vuoksi vain 33 ottelua, mutta tehot 7+14=21 riittivät kuitenkin HIFK:n sisäisen pistepörssin neljänteen sijaan. Pudotuspeleissä hän jakoi joukkueen sisäisen tehotilaston voiton Juuso Puustisen kanssa lukemalla +8. Toukokuussa 2017 Rask teki HIFK:n kanssa vuoden mittaisen jatkosopimuksen. Kaudeksi 2017–2018 hänet nimettiin joukkueen varakapteeniksi. Rask jakoi HIFK:n sisäisen maalipörssin kolmannen sijan Juhani Tyrväisen ja Juha-Pekka Haatajan kanssa tehoilla 13+16=29 sekä sisäisen tehotilaston voiton Erik Thorellin ja Miro Heiskasen kanssa lukemalla +17. Pudotuspeleissä Rask jakoi joukkueen sisäisen syöttöpörssin voiton Jarkko Malisen kanssa seitsemällä syöttöpisteellään. Hän voitti kauden päätteeksi SM-pronssia. Helmikuussa 2018 Rask teki HIFK:n kanssa 1+1-vuotisen jatkosopimuksen.
Kaudella 2018–2019 Rask teki SM-liigan yhden kauden piste-ennätyksensä tehoilla 20+18=38, joilla hän oli HIFK:n kolmanneksi paras maalintekijä ja neljänneksi paras pistemies. Rask jakoi koko SM-liigan maalipörssin kymmenennen sijan HPK:n Teemu Turusen ja TPS:n Zach Budishin kanssa. Pudotuspeleissä hänellä oli joukkueen paras teholukema (+4), mutta Raskin kausi päättyi kuitenkin loukkaantumisen vuoksi toiseen välieräotteluun Oulun Kärppiä vastaan. Hän voitti HIFK:n sisäisen tehotilaston myös Mestarien liigassa lukemalla +2.
Ura > Seuraura > Siirtyminen Ruotsiin

Rask käytti HIFK-sopimuksessaan olleen option ulkomaille siirtymisestä ja hän siirtyi kaudeksi 2019–2020 kaksivuotisella sopimuksella Ruotsin SHL-liigan Örebro HK:hon. Hän voitti koko liigan jäähypörssin 98 minuutillaan. Kaudeksi 2021–2022 Rask siirtyi jatkamaan SHL-uraansa kaksivuotisella sopimuksella Luleå HF:n riveihin. Hän voitti kauden päätteeksi SHL-hopeaa. Kaudella 2022–2023, pudotuspelien ensimmäisen kierroksen kolmannessa ottelussa 14. maaliskuuta 2023 vieraissa IK Oskarshamnia vastaan Rask teki Luulajan 2–3-voittomaalin ensimmäisessä jatkoerässä ajassa 64.30 ja se vei joukkueen puolivälieriin otteluvoitoin 2–1. Hän sai ottelussa myös kakkossyöttöpisteen Erik Gustafssonin tekemään ylivoimamaaliin. Myös toisessa puolivälieräottelussa 18. maaliskuuta 2023 Växjö Lakers HC:tä vastaan Rask onnistui tekemään Luulajan 1–0-voittomaalin, joka tasoitti ottelusarjan 1–1:een. Lakers kuitenkin eteni lopulta välieriin otteluvoitoin 4–3. Samalla kaudella Rask eteni Luulajan kanssa Mestarien liigan finaaliin saakka, mutta mestaruuden vei lopulta kuitenkin Tappara lukemin 2–3.
Ura > Seuraura > Paluu HIFK:hon ja häirintätapaus

Kaudeksi 2023–2024 Rask palasi kaksivuotisella sopimuksella Helsingin IFK:hon. Kauden jälkeen heinäkuussa 2024 Raskin kerrottiin häiriköineen hääseuruettaan helsinkiläisessä yökerhossa. HIFK antoi Raskille varoituksen ja järjesti hänelle sivuohjelman apuun päihteisiin, alkoholiin ja paineiden purkamiseen.
Ura > Maajoukkueura

| Mitalit> Maa:   Suomi.Miesten jääkiekko.Ivan Hlinkan muistoturnaus  | Mitalit> Maa:   Suomi.Miesten jääkiekko.Ivan Hlinkan muistoturnaus  | Mitalit> Maa:   Suomi.Miesten jääkiekko.Ivan Hlinkan muistoturnaus  | Maa:   Suomi> Miesten jääkiekko. |
| --- | --- | --- | --- |
|  Hopeaa | Hodonín 2007 | jääkiekko |  |
Rask pelasi alle 20-vuotiaiden MM-kilpailuissa vuosina 2009 ja 2010 toimien molemmissa turnauksissa Suomen varakapteenina. Hän pelasi myös alle 18-vuotiaiden MM-kilpailuissa vuonna 2008, jolloin Rask toimi Suomen kapteenina. Hän oli tehoilla 1+4=5 joukkueen paras syöttäjä ja jakoi sisäisen pistepörssin voiton Toni Rajalan kanssa. Valmennus valitsi Raskin Suomen turnauksen yhdeksi kolmesta parhaasta pelaajasta. Hänet valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi. Rask pelasi alle 18-vuotiaiden Ivan Hlinkan muistoturnauksessa vuonna 2007, jolloin hän voitti hopeaa. Yhteensä Rask on pelannut 20 nuorten ja 32 poikien maaottelua.
Suomen A-maajoukkueessa Rask on pelannut yhden ottelun. Hän sai ensituntumaa A-maajoukkueeseen tultuaan valituksi Suomen ensimmäiseen MM-leiriryhmään huhtikuussa 2010. Rask pelasi ensimmäisen ja toistaiseksi ainoan maaottelunsa 24. huhtikuuta 2010 Odensessa Tanskaa vastaan. Hänet merkittiin Suomen nelosketjun oikeaan laitaan Jarno Koskirannan ja Tommi Huhtalan viereen. Rask sai ottelussa myös syöttöpisteen Juuso Hietasen tekemään maaliin.
Muuta

Raskin isoveli Tuukka pelasi omalla urallaan NHL-seura Boston Bruinsissa pudotuspelit mukaan lukien yhteensä 668 ottelua. Hän kuului seuran vuoden 2011 Stanley Cup-voittajajoukkueeseen ja kaudella 2013–2014 hänet palkittiin NHL:n parhaana maalivahtina Vezina Trophylla. Tuukka oli voittamassa myös olympiapronssia Sotšissa 2014. Tuukka ja Joonas olivat viides suomalainen veljespari, joka on pelannut NHL:ssä.
Ikaridiini

| Ikaridiini |
| --- | --- |


Tunnisteet
IUPAC-nimi:  Butan-2-yyli-2-(2-hydroksietyyli)piperidiini-1-karboksylaatti
CAS-numero:  119515-38-7
PubChem CID:  125098
SMILES:  CCC(C)OC(=O)N1CCCCC1CCO
Ominaisuudet
Molekyylikaava:  C12H23NO3
Moolimassa:  229,314 g/mol
Sulamispiste:  −170 °C
Kiehumispiste:  272 °C
Tiheys:  1,04 g/cm3
Liukoisuus veteen:  Veteen 8,6 g/l (20 °C)
Ikaridiini (C12H23NO3) eli pikaridiini on piperidiinijohdannaisiin kuuluva heterosyklinen orgaaninen yhdiste. Yhdistettä voidaan käyttää esimerkiksi hyttysten ja punkkien karkottamiseen.
Ominaisuudet ja käyttö

Huoneenlämpötilassa ikaridiini on väritöntä nestettä. Yhdiste liukenee hieman veteen ja erittäin hyvin orgaanisiin liuottimiin. Ikaridiinissa on kaksi stereokeskusta, joten sillä on neljä enantiomeeriä. Tehokkain on (1R,2S)-enantiomeeri. Aine vaikuttaa muun muassa hyttysten ja punkkien hajureseptoriproteiineihin. Tällöin ne eivät kykene havaitsemaan houkuttelevia hajuaineita, kuten maitohappoa.
Ikaridiinia käytetään muun muassa voiteena tai suihkeena. Sen teho hyttysiin on verrattavissa dietyylitoluamidin tehoon, mutta punkkeihin se tehoaa heikommin. Sitä käytetään kaikkien isomeerien seoksena.
Aiheesta muualla

PubChem: Icaridin (englanniksi)
DrugBank: Icaridin (englanniksi)
Toxin and Toxin Target Database (T3DB): Icaridin (englanniksi)
ChemBlink: Icaridin (englanniksi)
Kaliumferrioksalaatti

| Kaliumferrioksalaatti |
| --- | --- |


Tunnisteet
CAS-numero:  14883-34-2
PubChem CID:  9932777 ja 131874010
Ominaisuudet
Molekyylikaava:  K3[Fe(C2O4)3]
Moolimassa:  437,21
Ulkomuoto:  Vihreä kiteinen aine
Sulamispiste:  100 °C (trihydraatti)
Kiehumispiste:  230 °C (hajoaa)
Tiheys:  2,133 g/cm3
Liukoisuus veteen:  47 g/l (25 °C)
Kaliumferrioksalaatti eli kaliumtris(oksalaatto)ferraatti(III) (K3[Fe(C2O4)3]) on kalium-, rauta- ja oksalaatti-ionien muodostama kompleksiyhdiste. Yhdistettä voidaan käyttää muun muassa sinikopioiden valmistukseen ja aktinometreissä.